આવનારા દિવસો સલમાન ખાન માટે મુશ્કેલી ભર્યા હોઈ શકે છે , કારણ કે સમાચાર આવી રહ્યા છે કે હિટ એન્ડ રન કેસમાં એક સાક્ષીએ સલમાન વિરુદ્ધ મહત્વની ગવાહી આપતા કહ્યું છે કે એક્સિડંટ વખતે સલમાન ખાન જ ગાડી ચલાવી રહ્યા હતાં . મુંબઈ સત્ર અદાલતમાં ગુરુવારના રોજ સુનાવણી દરમિયાન સાક્ષીએ જણાવ્યું કે હોટેલ જે ડબ્લ્યુ મૅરિયટમાંથી બહાર નિકળતા કાર ડ્રાઇવિંગ સીટ પર સલમાન ખાન જ બેઠેલા હતાં અને તેમણે તેને ટિપ તરીકે 500 રુપિયા આપ્યા હતાં . જોકે સાક્ષીએ એ ખુલાસો નથી કર્યો કે સલમાન ખાન નશામાં હતાં કે કેમ , પણ તેણે દાવો કર્યો કે કાર સલમાન જ ચલાવતા હતાં . સાક્ષીના આ નિવેદનમાં દખલ આપતા સલમાનના વકીલે કહ્યું કે કારના પાર્કિંગ ટૅગથી જ જાણી શકાય કે કાર ક્યારે આવી , ક્યારે ગઈ , કોણ તેને ડ્રાઇવ કરી લાવ્યું અને કોણ લઈ ગયું . આ તપાસથી સ્પષ્ટ થઈ જશે કે કોણ સાચુ બોલી રહ્યુ છે અને કોણ ખોટું . આ અગાઉ પણ સુનવણી દરમિયાન બે સાક્ષીઓએ અદાલતમાં કહ્યુ હતું કે સલમાન ખાન બનાવ વખતે હાજર હતાં . 2002માં શરૂ થયેલ કોર્ટ કેસ અત્યાર સુધી ચાલી રહ્યો છે . ડિસેમ્બર , 2012માં સલમાન ખાન સામે બિનઇરાદાપૂર્વક હત્યાનો આરોપ મૂકાયો હતો અને કોર્ટે સલમાનને સાક્ષીઓની ઉલટતપાસ કરવાની તક નહોતી આપી . 28મી એપ્રિલ , 2014ના રોજ ફરીથી મુંબઈ સેંશન કોર્ટમાં શરૂ થયેલ સુનાવણી દરમિયાન પ્રથમ ગવાબ સાંહા ગૌડાએ કહ્યું કે ઘટનાના દિવસે 28મી સપ્ટેમ્બર , 2002ના રોજ જ તેમણે ઘટનાસ્થળ પર મળેલી તમામ સામગ્રીઓ જમા કરી તેનુ પંચનામુ તૈયાર કરાવ્યુ હતું . હાલ સલમાનની ઓળખ થયા બાદ સલમાનના પરિવારજનો તથા તેના ફૅન્સ ચિંતિત છે કે હવે અદાલતનું આગળનું પગલુ શું હશે . ચાલો તસવીરો સાથે જોઇએ સલમાન ખાન અને તેમની સાથે જોડાયેલા વિવાદો :